Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af Rådets direktiv 92/23/EØF om dæk til motorkøretøjer og påhængskøretøjer samt om montering heraf« () (98/C 235/05)

Rådet for Den Europæiske Union besluttede den 6. januar 1998 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Edoardo Bagliano til ordfører. Sektionen vedtog sin udtalelse den 6. maj 1998.

Det Økonomiske og Sociale Udvalg vedtog på sin 355. plenarforsamling af 27. og 28. maj 1998, mødet den 27. maj 1998, med 101 stemmer for og 2 hverken for eller imod, følgende udtalelse.

1. Indledning

1.1. Kommissionens direktivforslag udfylder et hul i de hidtil gennemførte foranstaltninger til bekæmpelse af støj fra vejtrafik.

1.2. Direktiv 70/157/EØF vedrørende tilladt støjniveau for motorkøretøjer tager udelukkende sigte på at kortlægge - og begrænse - støjemissioner fra køretøjers udstødningssystemer og mekaniske dele, der i sin tid var de største støjkilder.

1.2.1. De strengere tekniske krav, der er indført i medfør af de efterfølgende ændringer af ovennævnte direktiv, har ført til en kraftig reduktion af støjemissionerne fra de nævnte kilder, men samtidig har de henledt opmærksomheden på problemet med rullestøj fremkaldt af dækkenes kontakt med vejbanen.

1.3. Dette forhold blev fremhævet i den seneste ændring (direktiv 92/97/EØF af 19. december 1992) af ovennævnte direktiv 70/157/EØF, idet Rådet i artikel 4 pålagde Kommissionen at udarbejde et forslag, der tager sigte på at forene kravene til sikkerhed med behovet for at begrænse støj fremkaldt ved dækkenes kontakt med vejbanen. Denne opgave er løst med det nærværende direktivforslag.

1.3.1. Der er tale om en ændring af direktiv 92/93/EF om dæk til motorkøretøjer og påhængskøretøjer samt om montering heraf, der imidlertid ikke handler om støj. Direktivet fastlægger såvel hvilken metode, der skal anvendes til at måle dækstøjen, som grænseværdierne for de forskellige dæktypers støjniveauer.

2. Generelle bemærkninger

2.1. Det nærværende direktivforslags anvendelsesområde omfatter alle dæk beregnet til montering på personvogne (køretøjsklasse M1), last- og varevogne (køretøjsklasse M2, M3, N1, N2 og N3) og påhængskøretøjer hertil. Ikke omfattet er køretøjer, der er beregnet til andet end person- og godstransport, og som kun sjældent anvender vejnettet (f.eks. traktorer).

2.1.1. Kommissionen har taget hensyn til dette brede anvendelsesområde og har udarbejdet en fælles målingsmetode, men foreslår dog differentierede grænseværdier for de forskellige køretøjsklasser. Inden for hver køretøjsklasse er grænseværdierne afhængige af:

- på personvogne: den nominelle dækbredde (hvorved der tages højde for specielle krav om vejgreb og specialdæk),

- på varevogne: dækkets konkrete anvendelse (almindelige dæk, vinter- eller specialdæk).

2.1.2. Kommissionens hensigt har derfor været at fastlægge krav, der sigter mod at begrænse støj fremkaldt ved dækkenes kontakt med vejbanen, men som samtidig overholder sikkerhedskravene.

2.1.3. De forskellige dæktypers støjniveauer på forskellige typer vejbelægning (eller under forskellige vejrforhold) falder derimod uden for direktivets mål. ØSU påpeger i den forbindelse, at det i den 12. betragtning i direktiv 92/97/EØF af 19. december 1992 udtrykkeligt siges, at »igangværende undersøgelser må videreføres, så der kan fastlægges talværdier med henblik på fastsættelse af objektive kriterier for vejenes overensstemmelse«.

3. Tidsplan

3.1. Direktivforslagets bestemmelser træder i kraft den 1. oktober 2001 for såvel nye dæk som for fabriksnye køretøjer, der udelukkende må være monteret med dæk, der opfylder forskrifterne.

3.2. Fra den 1. oktober 2005 skal alle dæk opfylde forskrifterne i nærværende direktiv.

3.3. Følgende er ikke omfattet af forskrifterne i direktivforslaget:

- dæk som er beregnet til montering på køretøjer, der er registreret første gang før den 1. oktober 1980,

- dæk til midlertidig brug og dæk beregnet til hastigheder under 80 km/t eller med en nominal fælgdiameter på højst 245 mm.

4. Bemærkninger

4.1. Prøvemetoden foreskriver, at målingen af dækstøjen skal ske på en almindelig vejbelægning ved en hastighed på 80 km/t med bilen i frigear og med standset motor.

4.1.1. De foranstaltninger, der vil blive indført for at efterleve disse forskrifter, vil således få optimal virkning på begrænsningen af støjemissioner fra vejtrafik uden for byerne og andre steder med gennemgående trafik.

4.1.2. Der foretages derimod ingen målinger af dækstøj ved acceleration eller opbremsning, der er mest fremherskende ved bykørsel og i køtrafik. ØSU er imidlertid opmærksom på, at der til trods for sagens vigtighed ikke findes en anerkendt prøvemetode på dette felt.

4.2. De tekniske løsninger, der er nødvendige for at sikre vejgrebet på specialdæk til kørsel på f.eks. sne eller grusveje, retfærdiggør de foreslåede højere grænseværdier.

4.2.1. Der er ligeledes belæg for de differentierede grænseværdier for dæk (til personvogne), hvis egenskaber skal stå i forhold til køreegenskaberne på det køretøj, som de er monteret på, for at sikre den størst mulige trafiksikkerhed. ØSU er enig i denne tankegang.

4.3. De foreslåede grænseværdier er velafbalancerede, for skønt de pålægger dækindustrien en betydelig opgave, er det teknisk muligt at opfylde kravene inden for de fastlagte tidsfrister.

4.3.1. Grænseværdierne lever desuden op til forventningerne hos de personer, der afventer tiltag til at begrænse trafikstøjen, og bidrager yderligere til de forbedringer, bilindustrien allerede har gennemført på dette felt.

4.4. Ikrafttrædelsesdatoen for direktivforslaget er forenelig med de frister, dækfabrikanterne har brug for for at kunne tilpasse sig de nye bestemmelser.

4.4.1. Rådet bør undersøge, om dækfabrikanterne råder over dæktyper, der allerede nu lever op til disse krav, og som passer til alle de køretøjsmodeller, der vil blive produceret i 2001. Fra det tidspunkt må der nemlig udelukkende monteres dæktyper, der lever op til direktivets bestemmelser.

4.4.2. ØSU anser det for mere realistisk at udsætte denne dato med mindst to år (f.eks. år 2003) for nyregistrerede køretøjer (gamle modeller), og at fastholde år 2001 udelukkende for nye typegodkendelser (nye modeller).

4.5. ØSU lægger stor vægt på Kommissionens udsagn om, at bestemmelserne er et første skridt i bekæmpelsen af den rullestøj, som fremkaldes af dækkenes kontakt med vejbanen, og at de senere skal gennemgås for at konstatere deres virkning på markedet og miljøet.

4.5.1. ØSU mener imidlertid, at dette udsagn, der optræder i begrundelsen, også bør indgå i selve direktivet som betragtning nr. 6:

»at bestemmelserne, der skal nedbringe den rullestøj, som fremkaldes af dækkenes kontakt med vejbanen, er et første skridt i bekæmpelsen af denne støjkilde, og de skal senere efterprøves for at konstatere deres virkning på markedet og miljøet. Der skal i den forbindelse tages højde for, at vejbelægningstypen fremover vil få større betydning som støjkilde.«

Dette forslag til betragtning knytter an til og supplerer den 12. betragtning i direktiv 92/97/EØF, der citeres i punkt 2.1.3.

5. Konklusioner

ØSU støtter direktivets målsætning og anbefaler især:

- at der tages højde for bemærkningen i punkt 4.4, og

- at behovet for at vurdere de pågældende foranstaltningers virkning indføjes i betragtningerne.

Bruxelles, den 27. maj 1998.

Tom JENKINS

Formand for Det Økonomiske og Sociale Udvalg

() EFT C 30 af 28.1.1998, s. 8.